สังคมข่าวหุ้น
ดัชนีหุ้นไทยปิดตลาด 1,589.50 จุด เพิ่มขึ้น 6.72 จุด มูลค่าการซื้อขาย 32,515 ล้านบาท ดัชนีทำสถิติปิดสูงสุดกว่า 2 เดือน นับจากระดับ 1,590.56 จุด เมื่อวันที่ 30 ม.ค.60 ตามแรงซื้อที่มีเข้ามาในหุ้นขนาดใหญ่ทั้งพลังงาน-แบงก์และสื่อสาร สัปดาห์นี้ประเมินแนวต้าน 1,600 จุด และแนวรับ 1,570 จุด ปัจจัยภายในที่ต้องติดตามคือตัวเลขผลประกอบการลุ่มธนาคาร-ทีโอทีประกาศรายชื่อคู่ค้าคลื่น 2300 MHz…
17 เม.ย. 2560

เล็กเซียวหงส์
 
*…ดัชนีหุ้นไทยปิดตลาด 1,589.50 จุด เพิ่มขึ้น 6.72 จุด มูลค่าการซื้อขาย 32,515 ล้านบาท ดัชนีทำสถิติปิดสูงสุดกว่า 2 เดือน นับจากระดับ 1,590.56 จุด เมื่อวันที่ 30 ม.ค.60 ตามแรงซื้อที่มีเข้ามาในหุ้นขนาดใหญ่ทั้งพลังงาน-แบงก์และสื่อสาร สัปดาห์นี้ประเมินแนวต้าน 1,600 จุด และแนวรับ 1,570 จุด ปัจจัยภายในที่ต้องติดตามคือตัวเลขผลประกอบการลุ่มธนาคาร-ทีโอทีประกาศรายชื่อคู่ค้าคลื่น 2300 MHz…
*…ปัจจัยภายนอกอยู่ที่สถานการณ์ความตึงเครียดในต่างประเทศและผลผลิตอุตสาหกรรมของประเทศจีน รวมถึงตัวเลขเงินเฟ้อของยูโรโซน…
*…TISCO จองคิวอวดตัวเลขผลประกอบการไตรมาส 1/60 เป็นรายแรกวันนี้ (17 เม.ย.) ว่ากันว่ากำไรอยู่ที่ 1,390 ล้านบาท เพิ่มขึ้นกว่า 10% เมื่อเทียบช่วงเดียวกันปีก่อน เหตุค่าใช้จ่ายสำรองหนี้สูญที่ลดลงต่อเนื่อง แต่ภาพรวมทั้งปี จะเห็นสินเชื่อจะกำไรเติบโตเด่น จากการรวมพอร์ตลูกค้าของ Standard Chartered เข้ามาด้วย..แต่ราคาหุ้น TISCO อัพไซด์เริ่มจำกัดมากขึ้น…
*…EA สร้างความฮือฮาไม่น้อยคือการร่วมทุน 35.20% กับบริษัท อมิตา เทคโนโลยี จำกัด ไต้หวัน ร่วมทำธุรกิจระบบสำรองไฟฟ้า (Energy Storage) ด้วยกำลังผลิตตามเป้าหมายการลงทุนระยะยาว 50 GWh มูลค่าลงทุนแสนล้านบาท ทำให้ราคาหุ้นกระโดดโลดเต้นเลยทีเดียว..แต่ EA มีอีกข่าวดีซ่อนอยู่ คือการเดินหน้าโครงการวินด์ฟาร์ม 260 เมกะวัตต์ ที่มีเป้าหมายเริ่มจ่ายไฟเชิงพาณิชย์ (COD) เฟสแรกตั้งแต่ไตรมาส 2/61 เป็นต้นไป ดูจากสตอรี่น่าเป็นอีกหนึ่งหุ้นที่น่าลงทุนระยะกลางได้เลย…
*…SAWAD-MTLS สองหุ้นลีสซิ่งที่ต้องจับตางบไตรมาส 1/60 ที่มีแนวโน้มเติบโต 40-50% เลยทีเดียว หลังจากการขยายสาขาเชิงรุกปี 2558-2559 และการเปิดสาขาเพิ่ม รวมถึงการออกผลิตภัณฑ์ใหม่ เช่น สินเชื่อเอ็มเอ็มอี, สินเชื่อประกันโฉนดที่อยู่อาศัย/ที่ดิน ที่สำคัญขีดความสามารถทั้ง SAWAD-MTLS ในการเข้าถึงลูกค้ามากและมีต้นทุนการเงิน (Cost of Fund) ที่ต่ำกว่า ผนวกกับมาตรการกวาดล้างเงินกู้นอกระบบของรัฐบาลจะเป็นประโยชน์ ต่อผู้ประกอบการกลุ่มนี้ไม่น้อยทีเดียว…
*…GL วางใจไม่ได้แม้บริษัทแจ้งเรื่องการได้รับชำระดอกเบี้ยและเงินกู้คืนล่วงหน้า แต่ทว่าเม็ดเงินที่ได้รับมาคิดเป็นส่วนที่น้อยมาก เมื่อเทียบกับเงินให้กู้ยืม 3,477 ล้านบาท และที่สำคัญ 99%  หรือ 3,432 ล้านบาท เป็นเงินให้กู้ยืมของนักลงทุนเกาะไซปรัส 1,416  ล้านบาท และกลุ่มสิงคโปร์ 2,016 ล้านบาท โดยมีดอกเบี้ยค้างรับ 282 ล้านบาท จึงเสมือนกับเอา “ดินน้ำมันปิดรูรั่วในเรือ” เท่านั้น จึงดูกันแบบวันต่อวันไม่ได้..!!…
*…TRIF-THIF-TCIF ดูท่าจะเสร็จ “เสี่ยเจริญ” อย่างไม่ต้องสงสัย..เพราะดูผู้ถือหุ้นใหญ่ทั้ง 3 กองทุน ที่นอกเหนือจาก “แอสเสท เวิรด์-แอสเซทเวิรด์ ลีเฌอร์” ที่ตั้งเทนเดอร์ฯแล้ว ผู้ถือใหญ่ TRIF-THIF-TCIF อย่าง “บริษัท ยอดยิ่ง อินเตอร์เทรด จำกัด-บริษัท ปณชัย พาณิชยการ จำกัด-บริษัท ฐานถาวร (2012) จำกัด” ตามลำดับ มีกรรมการ 3 คน เป็นชุดเดียวกันเลย และ 2 ใน 3 ของกรรมการเป็นคนของ “เสี่ยเจริญ” ซะด้วย คนหนึ่งเป็นผู้บริหารกองทุนยูนิเวนเจอร์ อีกคนนั่งเป็นผู้อำนวยการสำนักการเงินไทยเบฟเวอร์เรจ..แบบนี้เชื่อขนมกินได้เลยว่าโหวตอย่างไรผ่านฉลุยชัวร์ๆๆๆ…
*…หุ้นร้อนประจำวันที่ 12 เม.ย.60 ที่มีราคาและมูลค่าซื้อขายปรับขึ้นแรง และอยู่ระหว่าง (Trading Alert List) คือ บริษัท ซีซีเอ็น-เทค จำกัด (มหาชน) หรือ CCN, ใบสำคัญแสดงสิทธิในการจองซื้อหุ้นสามัญบริษัท ซีซีเอ็น-เทค จำกัด (มหาชน) ครั้งที่ 1 หรือ CCN-W1, บริษัท เดนทัล คอร์ปอเรชั่น จำกัด (มหาชน) หรือ D ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่  17 เม.ย.-26 พ.ค.60 และขยายช่วงดำเนินการใช้เกณฑ์ Cash Balance  บริษัท คาราบาวกรุ๊ป จำกัด (มหาชน) หรือ CBG, บริษัท พรพรหมเม็ททอล จำกัด (มหาชน) หรือ PPM, ใบสำคัญแสดงสิทธิในการจองซื้อหุ้นสามัญ บริษัท พรพรหมเม็ททอล จำกัด (มหาชน) ครั้งที่ 1 หรือ PPM-W1 มีผลตั้งแต่ 17 เม.ย.-4 พ.ค.60…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิตอลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลกเพื่อมองแนวโน้มตลาดหุ้นไทยภาคเช้า ดำเนินรายการโดยวิษณุ โชลิตกุล…
*…พร้อมพบกับรายการ “ข่าวหุ้นเจาะตลาดออนเรดิโอ” ผ่านสถานีข่าวจริงสปริงเรดิโอ FM 98.5 MHz โดยสุภชัย ปกป้อง, บูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้า งานนี้จัดเต็มๆ ชั่วโมงครึ่ง…
*…เท่านั้นไม่พอต่อเนื่องกันด้วย “ชัดลึกทุกกลยุทธ์ธุรกิจ” กับรายการ “Business Focus” เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้นหาคำตอบได้ที่ข่าวหุ้นธุรกิจเท่านั้น